CELEX: 32013D0055
Language: bg
Date: 2013-01-22 00:00:00
Title: 2013/55/ЕС: Решение за изпълнение на Съвета от 22 януари 2013 година за изменение на Решение 2009/1008/ЕС, с което се разрешава на Република Латвия да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност

25.1.2013   
            
            
               BG
            
            
               Официален вестник на Европейския съюз
            
            
               L 22/16
            
         РЕШЕНИЕ ЗА ИЗПЪЛНЕНИЕ НА СЪВЕТА
   от 22 януари 2013 година
   за изменение на Решение 2009/1008/ЕС, с което се разрешава на Република Латвия да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност
   (2013/55/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               С писмо, заведено в Генералния секритариат на Комисията на 20 април 2012 г., Латвия поиска разрешение да продължи да прилага мярка за дерогация от разпоредбите на Директива 2006/112/ЕО, отнасящи се до лицето — платец на данък върху добавената стойност (ДДС) на данъчната администрация.
            
         
               (2)
            
            
               В съответствие с член 395, параграф 2, втора алинея от Директива 2006/112/ЕО, с писма от 30 и 31 юли 2012 г. Комисията информира останалите държави членки за отправеното от Латвия искане. С писмо от 2 август 2012 г. Комисията уведоми Латвия, че разполага с пълната информация, необходима според нея за оценка на искането.
            
         
               (3)
            
            
               Пазарът на дървен материал в Латвия продължава да бъде доминиран от малки местни дружества и индивидуални доставчици. Естеството на пазара и на действащите на него предприятия е предпоставка за данъчни измами, които трудно могат да бъдат контролирани от данъчните органи. С цел прекратяването на тези данъчни измами в латвийския закон за ДДС беше включена специална разпоредба, която постановява, че при сделки с дървен материал лице — платец на данъка, е данъчно задълженото лице, получател на облагаемата доставка на стоки или услуги. Посочената разпоредба представлява дерогация от член 193 от Директива 2006/112/ЕО, по силата на който във вътрешната система лице — платец на данъка, е по принцип данъчно задълженото лице, извършващо доставки на стоки или услуги.
            
         
               (4)
            
            
               Правната и фактическата обстановка, която обосноваваше прилагането на мярката за дерогация съгласно Решение за изпълнение 2009/1008/ЕС на Съвета от 7 декември 2009 г. за предоставяне на разрешение на Република Латвия да удължи срока на прилагането на мярка за дерогация от член 193 от Директива 2006/112/ЕО относно общата система на данъка върху добавената стойност (2), не се е променила и продължава да съществува. Въз основа на предоставената от Латвия информация е видно, че нивото на риска от измами с ДДС в сектора продължава да е високо. Следователно на Латвия следва да се предостави разрешение да прилага мярката за дерогация за допълнителен ограничен период от време.
            
         
               (5)
            
            
               В случай че Латвия обмисля още едно удължаване на срока за прилагане на мярката за дерогация след 2015 г., до 31 март 2015 г. тя следва да представи на Комисията доклад относно прилагането на мярката заедно с искането си за удължаване.
            
         
               (6)
            
            
               Мярката за дерогация няма отрицателно въздействие върху собствените ресурси на Съюза, формирани от ДДС.
            
         
               (7)
            
            
               Поради това Решение за изпълнение 2009/1008/ЕС следва да бъде съответно изменено,
            
         ПРИЕ НАСТОЯЩОТО РЕШЕНИЕ:
   Член 1
   Решение за изпълнение 2009/1008/ЕС се изменя, както следва:
   
               1)
            
            
               В член 2 датата „31 декември 2012 г.“ се заменя с датата „31 декември 2015 г.“
            
         
               2)
            
            
               Вмъква се следният член:
               „Член 2а
               Всяко искане за удължаване на срока на действие на мярката, предвидена в настоящото решение, се представя на Комисията до 31 март 2015 г. и се придружава от доклад относно прилагането на посочената мярка.“
            
         Член 2
   Настоящото решение поражда действие от деня на нотифицирането му.
   Прилага се от 1 януари 2013 г.
   Член 3
   Адресат на настоящото решение е Република Латвия.
   
      Съставено в Брюксел на 22 януари 2013 година.
      
         
            За Съвета
         
         
            Председател
         
         M. NOONAN
      
   
   
      (1)  ОВ L 347, 11.12.2006 г., стр. 1.
   
      (2)  ОВ L 347, 24.12.2009 г., стр. 30.